AUTIZAM
Poremećaj iz autističnog spektra (PAS) je neurobiološki razvojni poremećaj mozga. On zahvaća sve aspekte dječje ličnosti, a karakteriziraju ga teškoće u socijalnom funkcioniranju, obrasci komunikacije i ograničeni i stereotipni interesi i aktivnosti.
Teškoće koje se javljaju po područjima su:
-teškoće u socijalnim interakcijama
· Otežano neverbalno komuniciranje (izbjegavanje pogleda oči u oči, suzdržano držanje tijela i izraza lica)
· Nerazvijenost empatije
· Nemogućnost razvijanja odnosa s vršnjacima (sukladno razvojnoj razini)
- teškoće u komunikaciji
· Razvoj govora kasni ili potpuno izostaje te nije praćen pokušajima kompenzacije komunikacije (npr. gestama i mimikom)
· Otežano započinjanje i održavanje konverzacije
· Stereotipna uporaba jezika, ponavljanje obrazaca u govoru
· Izostanak spontane komunikacije
· Usmjerenost na osnovne životne potrebe i konkretne situacije
· Izostanak socijalne imitacije
· Nedostatak emocija u govoru
-ograničenost u interesima i aktivnostima
· Zaokupljenost objektima interesa abnormalnim intenzitetom ili usmjerenošću
· Inzistiranje na praćenju rutine ili rituala
· Stereotipni i repetitivni motorički manirizmi (npr. lupetanje prstima, mahanje šakom, skakutanje, okretanje predmeta uz zvučne senzacije)
· Frustracija kod odstupanja od rasporeda i rituala
Uzroci
Nažalost, zbog složenosti poremećaja, znanstvenici i dalje nisu sigurni koji su uzroci PAS-a, no postoji nekoliko teorija koje to pokušavaju objasniti. Veliki broj znanstvenika vjeruje da su genetski čimbenici uzrok javljanja PAS-a. Slično, postoji i teorija koja govori da je posrijedi moždani poremećaj koji uzrokuje razvojne teškoće sa specifičnim simptomima i poremećajima ličnosti. U prošlosti je bilo popularno vjerovanje da PAS uzrokuje cjepivo, ali sva recentna istraživanja su to opovrgla. 



Dijagnoza
Poremećaji iz autističnog spektra (PAS) su poremećaji rane razvojne dobi pa se tako simptomi uglavnom manifestiraju u prvih 36 mjeseci života, a kritično razdoblje je između 24. i 36. mjeseca. Na postavljanju dijagnoze surađuju psihijatar, psiholog i edukacijski rehabilitator koji obavljaju pregled i na njemu promatraju djetetovo ponašanje. Nakon dijagnoze, sa stručnim timom je potrebno dogovoriti postupke i terapiju koji će se provoditi na temelju djetetova stanja i potreba. Iako u Hrvatskoj još uvijek nema organizirane dijagnostičke službe za PAS, pri sumnji na poremećaj se preporučuje javljanje u savjetovalište Edukacijsko-rehabilitacijskog fakulteta u Zagrebu. 
Tretman
S obzirom na to da PAS nije bolest, ne možemo govoriti o liječenju već o rehabilitaciji. Prema tome, stanje se ne liječi lijekovima već se radi na prilagođavanju ponašanja i shvaćanja svijeta i sebe. Važno je da rehabilitacija bude kompleksna (provođenje medicinske, socijalne i profesionalne rehabilitacije), kontinuirana (postojanje intenzivnog razdoblja provođenja rehabilitacije), te da u njoj sudjeluje i surađuje cijeli stručni tim. S obzirom na kompleksnost stanja, rehabilitacija je dugotrajna i uključuje cijelu obitelj.
Poremećaj iz autističnog spektra nemoguće je izliječiti ali rana dijagnostika je važna i djeci je moguće pružiti pomoć za lakše svakodnevno funkcioniranje. Iako djeca s PAS-om izgledaju kao i ostala djeca, ona imaju značajne teškoće koje s vremenom postaju veće i izrazitije pa je potrebno zatražiti pomoć stručnjaka i dijete uključiti u programe rehabilitacije. 
